Liggame van Mosambiekse drenkelinge na SA teruggebringDie Portugese Eiland aan Mosambiek se kus is ’n gewilde vakansiebestemming vir Suid-Afrika. Foto: MSC Die liggame van vier vriende wat in Mosambiek tydens ŉ vakansie verdrink het, word na Suid-Afrika teruggebring, het ŉ woordvoerder van die families gesê. “Die liggame van Lesego Matsepe (20), Gregory Mfune (27), David Kaise, (29) en Mmatholo Mogafe (24) is Dinsdag na Suid-Afrika teruggebring,” het Bongane Diako Dinsdagaand in ŉ persverklaring gesê. “Hulle het saam die grens tussen Suid-Afrika en Mosambiek oorgesteek en hulle kom saam terug.” Hy het gesê die liggame was om 19:45 uit Maputo na Suid-Afrika onderweg. “Dit is die eerste stap vir ons as families om berusting te kry.” Volgens hom was die afgelope agt dae ŉ pynlike ervaring van onsekerheid en verdriet vir die vier families en talle Suid-Afrikaners. “Wanneer die liggame in Suid-Afrika aankom, sal elkeen na die provinsie gestuur word waar die families afsonderlik begrafnisse sal reël.” Gregory Mfune se begrafnis vind Saterdag om 07:30 in Bethlehem in die Vrystaat by Thokoza High School plaas. David Kaise word Saterdag in Embalenhle, Mpumalanga, begrawe. ŉ Gesamentlike begrafnis word Sondag gehou vir Lesego Matsepe en Mmatholo Mogafe, albei van Groblersdal in Limpopo. Die diens begin om 07:00 by die plaaslike Groblersdal-rugbystadion. “Ons spreek ons waardering uit vir die soek- en reddingspanne, al die owerhede en die mense van Mosambiek vir die belangrike rol wat hulle gespeel het om na die vier vriende te soek. Ons sê ook spesiaal dankie aan die inwoners van Makaneta, waar die liggame afsonderlik gevind is, dat hulle waaksaam gebly en die owerhede betyds ontbied het,” het Diako bygevoeg. “Baie dankie ook aan die Suid-Afrikaanse owerhede, die premier van Limpopo en al ons medelandsburgers wat vir ons gebid het. Baie dankie, julle het die pyn bietjie meer draaglik gemaak.” Maroela Media het vroeër berig agt vriende was deel van ŉ groep wat op 12 Januarie na Mosambiek gereis het om een van hulle se verjaardag te vier. Die tragedie het op 14 Januarie afgespeel. Hulle het vermoedelik ŉ boot van Maputo, die hoofstad, na die Portugese Eiland gehaal en daar in die see geswem, toe vier van hulle deur ŉ groot golf getref is en onder die water verdwyn het.